Un tamm amzer goude bout gwelet balafenned ar spesad "Tyria jabobaeae" (an hani du ha ruz, met n'eo ket ur zijenenn), setu me é welet, hiniv, ar preñved melen ha du ! Ha get plijadur; àr plantennoù Senecio  jacobae (Aour-e-dal) e oant, èl da gustum. En Oriant e oa. Neuze, petra zo kaoz n'em boa ket o gwelet ar blez paset nag ar blez kent ? Marse ne oan ket bet trawalc'h é vale hag é sellet pervezh doc'h an natur tro-ha-tro din. Marse eo ar blezad-mañ ur blezad balafenned ivez ? Evit gouiet spis an traoù-se e vez graet muioc'h-mui a brogrammoù evit renabliñ ar spesadoù loened ha plant e pep lec'h, da heuliiñ resisoc'h petra e taont da vout. Afer zo a ziwall, allas, er prantad-mañ !